Kragstasies oorstroom, fase 4-beurtkrag ingestel | Netwerk24
Deur Petrus Malherbe 09 Desember 2019 09:18
Eskom sukkel om die ligte aan te hou.
Dit lei tot verdere probleme met kragopwekking.
Hoewel Eskom reeds Sondagaand bevestig het dat fase 2-beurtkrag heeldag Maandag gaan geld, het hy gewaarsku beurtkrag kan skielik tot fase 3, 4 of selfs hoër eskaleer sou “die situasie vererger”.
Hy moes toe wel noodgedwonge Maandagoggend fase 2-beurtkrag tot fase 4 aanpas wat tot 23:00 gaan geld.
Waar daar Sondagaand omstreeks 19:00 12 000 MW se opwekkingsvermoë buite werking was weens onbeplande instandhouding, het Eskom teen 06:00 Maandagoggend nóg 465 MW se opwekkingsvermoë verloor. Hy kan hoogstens 10 500 MW se opwekkingskapasiteit verloor; enigiets meer noodsaak dat beurtkrag ingestel word om die kragnetwerk te beskerm.
Eskom moes Vrydag ook skielik fase 2-beurtkrag tot fase 4 aanpas toe sy verlies aan opwekkingsvermoë 13 000 MW oorskry het.
Hy was Maandagoggend weer na aan dié drempel. Sy netwerk van dieselkragopwekkers en bykomende elektrisiteit wat by sy pompopgaarskemas en oopsiklus-gasturbines opgewek word, het egter gehelp om fase 4-beurtkrag te vermy, maar net tydelik.
Eskom waarsku ook dat beurtkrag waarskynlik heelweek gaan voortduur, deels as gevolg van die voortgesette nat weer wat die hantering van sy steenkoolvoorraad bemoeilik, maar ook weens “onbeplande” onderbrekings by verskeie van sy kragstasies.
Intussen het Eskom pas weer aansoek gedoen by die nasionale energiereguleerder (Nersa) om nóg R27 miljard in verhoogde kragtariewe in te samel.
In sy aansoek sê Eskom hy het minder krag verkoop in 2018-’19 as wat voorspel is en moet daarvoor vergoed word.
Rapport het Sondag berig die land het in die afgelope boekjaar al vir 418,5 uur beurtkrag gehad en Eskom het nagenoeg R762 miljoen daardeur verloor.
Dit kos Eskom nagenoeg R750 000 per uur in diesel om sy dieselkragopwekkers te gebruik.